
JC HARROWAY

Hete glør

Oversatt av Kirsti Myro

Miniserie: Akutten i Gulf Harbour

 


På jobb kjemper de for pasientenes liv, privat kjemper de imot sine egne følelser. Møt de kvinnelige legene som prøver å sette jobben først. Dette er første del i miniserien Akutten i Gulf Harbour.

Kjære leser,

Mitt adopterte hjemland, New Zealand, er så vakkert at jeg kastet meg over muligheten til å legge handlingen i Hete glør til Auckland. Ved å skrive historien om Lauren og Mason ved Gulf Harbour Hospitals travle akuttmottak, kunne jeg utforske spenningen og de uforløste følelsene knyttet til en gjenopptatt romanse.

Vi har alle vært unge og tatt valg som har fått varige konsekvenser. Det å se Lauren og Mason gi etter for tiltrekningen dem imellom, samtidig som de jobbet med å overvinne fortiden, fikk meg til å heie på en lykkelig slutt fra første stund.

Jeg håper at du liker denne lidenskapelige historien om to veldig forskjellige mennesker; hjemsøkte av sitt tidligere forhold, men fortsatt på jakt etter motet til å sette hjertet på spill og satse alt.

Alt godt fra

JC X


Denne boken er tilegnet alle helsearbeiderne på New Zealand. Dere gjør en fantastisk jobb – tusen takk!

Lauren Harvey forventet at alle andre skulle være like punktlige som henne, og Gulf Harbours travle akuttmottak skuffet sjelden. Men det var typisk at i dag, en dag da hun slet med å legge de personlige problemene sine til siden, var en av disse sjeldne anledningene.

«Tilkall kirurgen igjen, Grady», sa hun til den gode vennen og en av akuttmottakets mest erfarne sykepleiere før hun satte et venekateter i armen til den sekstiseks år gamle mannen og koblet til en pose intravenøs antibiotika.

Monitoren som overvåket mannens vitale parametere – hjertefrekvens, blodtrykk, oksygeninnhold i blodet og pustefrekvens – ga fra seg en øredøvende lyd, noe som fortalte Lauren at hun hadde rett. Mannen var alvorlig syk og måtte gjennomgå en akutt laparotomi.

Hun trengte vakthavende kirurg. Nå.

Grady skrudde av alarmen og økte oksygentilførselen før han forlot det avskjermede behandlingsrommet.

Lauren åpnet røntgenbildet av pasientens buk på dataskjermen for å bekrefte diagnosen. Perforert magesår. Hun pustet seg gjennom frustrasjonen over den manglende responsen fra den tilkalte legen og fullførte det nødvendige papirarbeidet. Hun visste hvor hektisk denne jobben var og burde ikke la det dårlige humøret gå utover medarbeiderne, men hun var en planlegger av natur og ville at avdelingen skulle fungere så effektivt som mulig.

Tankene vandret igjen til grunnen til at hun var så distrahert. Ben, lillebroren hennes, hadde flyttet til Wellington for å begynne på universitetet. Han hadde ikke lagt ut på måneferd. Han ville komme hjem på besøk, og de kunne snakke sammen på telefonen. Dette var en overreaksjon fra hennes side. Det var bare det at hun hadde vært den eneste morsfiguren i livet hans siden han var åtte og hun atten, og det var ikke så lett å skru av omsorgsgenet.

Hun kikket på klokken igjen før hun skrev ned pasientens sykdomshistorikk og observasjonene hun hadde gjort. Vakthavende kirurg skulle få to minutter på seg før hun ringte sentralbordet og ga dem en realitetsorientering. Alle nyansatte lærte raskt at overlege Lauren Harvey hadde streng kontroll på hvordan hun drev avdelingen sin. Hun var klar over at hun hadde et rykte på seg som en krevende sjef, men hun var rettferdig og veldig opptatt av pasientomsorg. Nest etter familien, som besto av faren og Ben, var jobben livet hennes.

Hun registrerte at forhenget bak henne ble trukket til siden og pustet lettet ut. Glimtet av grønne operasjonsklær og det vage inntrykket av en høy mannsskikkelse, bekreftet at vakthavende kirurg endelig hadde beæret dem med sitt nærvær. Hun ville ikke si noe foran pasienten, men hun skulle ta en alvorsprat med ham om punktligheten hans senere.

«Så bra at du kunne komme», sa hun uten å ta blikket fra skjermen. «Dette er Mr. Ellis.» Hun smilte til pasienten og oppsummerte situasjonen for å kunne overlate pasienten til operasjonsteamet. «Han er en sekstiseks år gammel mann med en sykdomshistorikk som inkluderer magesår, velregulert diabetes og koronar hjertesykdom. Han har nå symptomer på bukhinnebetennelse, og bildene viser tegn på et perforert magesår – luft i bukhulen.» Hun pekte på røntgenbildet på skjermen. «Han har hjerterytmeforstyrrelser og hypertensjon.»

Hun fornemmet bevegelse bak seg og tok et steg til siden, fortsatt uten å snu seg, slik at nykommeren fikk tilgang til skjermen som viste de relevante prøvesvarene.

«Mr. Ellis, operasjonsteamet vil overta behandlingen din herfra.» Hun la en hånd på pasientens skulder før hun henvendte seg til den usedvanlig tause kirurgen. Spesialiseringen var kjent for å tiltrekke leger som var vant til å ta kontroll over enhver situasjon. «Og vi skal sørge for å holde ham fastende selv om han nekter for å ha spist noe i dag.»

Hun snudde seg endelig mot kirurgen i påvente av takk.

«Mason!» Navnet fløy fra leppene hennes før hun klarte å stanse det, før hun fikk sjansen til å skjule sjokket over å se ekskjæresten stå der i all sin prakt. Han var kledd i grønne operasjonsklær akkurat som alle andre kirurger, men hun var sikker på at han måtte være den mest sexy legen som noensinne hadde eksistert – i tillegg til å være den siste mannen i verden hun forventet å se på avdelingen sin.

«Doktor Harvey», svarte Mason med et smil i de gjennomtrengende, gråblå øynene. Blikket, som både kunne ha vart i et flyktig sekund eller i hundre år, uttrykte på ett eller annet vis alt de hadde betydd for hverandre en gang i tiden, hvert eneste intime øyeblikk og hviskede løfte de hadde delt. Men Lauren måtte ha innbilt seg disse tingene, for i neste øyeblikk så hun bare høflig gjenkjennelse, som om de var fullstendig fremmede. Noe de selvsagt også var. Det var tross alt seks år siden de hadde vært sammen.

Lauren svelget, lettet over å registrere at hun ikke sto og måpte. Hva gjorde han her på akuttmottaket hennes? Og hvorfor så han mer ut som en strandboms enn en lege, solbrun og avslappet som om han hadde kommet hit rett fra stranden?

«Hva gjør du her?» spurte hun automatisk. Hun følte seg litt såret, og spørsmålene kretset i hodet hennes, men dette var ikke riktig tid eller sted for en ordentlig gjenforening. Til tross for alt de hadde vært for hverandre, var han nå bare en lege som hun måtte sette på plass for å ha latt henne og Mr. Ellis vente.

Avslappet, behersket og på ingen måte overrasket over å se henne, gikk Mason bort til pasienten. «Du tilkalte meg», svarte han med øyne som strålte av munterhet. Et åpenbart og fornuftig svar. «Jeg er vikarierende vakthavende kirurg.»

Irritasjonen begynte å syde i henne igjen. Han måtte ha visst at hun fortsatt jobbet på Gulf Harbour og at de ville støte på hverandre da han tok stillingen. Hvorfor hadde han ikke ringt og advart henne om at han hadde kommet tilbake til Auckland? Hadde hun betydd så lite for ham at han ikke hadde viet henne en tanke?

Lauren kremtet i et forsøk på å gjenvinne fatningen mens kinnene brant av flauhet. Hun fokuserte på pasienten i stedet for forvirringen hun følte og Masons åpenbare likegyldighet og presenterte de to mennene for hverandre. «Mr. Ellis, dette er … eh … doktor Ward.»

Bare det å si navnet hans fikk halsen til å krible av undertrykte følelser. Hun hadde heldigvis kunnet fokusere på familie og jobb etter bruddet deres og hadde i årenes løp tvunget seg selv til å slå hardt ned på de smertefulle og meningsløse øyeblikkene da hun var svak og nysgjerrig nok til å lure på hvor Mason var og hvordan han hadde det.

De hadde gått hver til sitt etter legestudiene til tross for at de opprinnelig hadde hatt planer om å dra til Europa sammen. Lauren hadde blitt boende i barndomshjemmet for å hjelpe faren med å ta seg av lillebroren mens hun jobbet seg opp rangstigen på Gulf Harbour, det samme sykehuset som hun selv hadde blitt født på.

Og Mason? Hun hadde hørt et rykte om at han hadde begynt å jobbe for Medicine Unlimited, en internasjonal ideell organisasjon som arbeidet i områder rammet av krig eller naturkatastrofer, etter å ha jobbet noen år i Australias ødemark rett etter studiene. Hun hadde tvunget seg til å ignorere hvilket krigsherjet land han var i helt til hun til slutt hadde blitt vant til tanken på at hun aldri ville se ham igjen.

Men nå var han av en eller annen grunn tilbake på sykehuset som de begge hadde hatt turnustjeneste på.

I stor kontrast til hennes sjokkerte og klossete introduksjon tok Mason ledelsen på en rolig og profesjonell måte – som forventet av en kirurg.

«Jeg forstår det slik at du har hatt magesmerter», sa han til Mr. Ellis mens han tok pulsen hans.

Mr. Ellis nikket, trolig uvitende om anspentheten som hersket mellom de to tidligere kjærestene. Lauren fikk knapt puste, så trykkende var luften mellom dem.

Hun ristet det av seg og brukte den vanligvis så rasjonelle hjernen til å takle Masons plutselige tilbakekomst. Ja, hun følte seg tatt på sengen over at han så enkelt kunne ta på seg en profesjonell maske og oppføre seg som om de ikke hadde vært et par i tre år. Men dette var avdelingen hennes, sykehuset hennes, og hun hadde til og med høyere rang enn ham, noe hun skulle gjøre klart så snart hun fikk ham på tomannshånd.

Hun ble varm fra topp til tå bare av tanken.

«Har du kastet opp?» spurte Mason pasienten, et perfekt eksempel på sindig profesjonalitet.

Nok et nikk fra Mr. Ellis. «Bare én gang.»

Lauren hevdet seg i samtalen igjen: «Han har ingen historie med hematemese, men har hatt blodig avføring de to siste dagene, noe som tyder på en øvre gastrointestinal blødning.»

Hun sørget for å puste jevnt og rolig mens hun kjempet mot den absurde irritasjonen over at Mason Ward hadde forstyrret morgenen og akuttmottaket hennes bare ved å dukke opp. Hun var en moden, profesjonell kvinne, til tross for den tåpelige, malplasserte spenningen eller nysgjerrigheten eller hva det nå var som blafret i brystet hennes. Hun var altfor travel til å engasjere seg i denne mannen fra fortiden igjen.

Det hadde kanskje ikke vært så veldig vågalt eller eventyrlystent å bli værende på det samme sykehuset hele karrieren, men hun hadde hatt andre ting på prioriteringslisten sin, som ansvaret for familien.

Det var ikke alle som kunne rømme fra problemene sine slik han hadde gjort.

Mason rettet de skarpe øynene mot henne som om han hadde hørt de fordømmende og urettferdige tankene hennes. Hun hadde forstått hvorfor han hadde vært nødt til å forlate Auckland, akkurat som han hadde sagt at han hadde forstått hvorfor hun måtte bli.

«Og hjertemarkørene?» spurte han idet han nappet stetoskopet ut av ørene som om han var vant til å kommandere underordnede, som om hun var av lavere rang og han overordnet.

Lauren rev blikket fra den formfulle munnen og presset leppene sammen, lepper som husket kyssene hans så altfor godt.

Glem kyssing, hvor var respekten hans? Høfligheten? Hadde han mistet de egenskapene på reisene sine? Den yngre mannen hun hadde kjent, hadde vært en anelse ubetenksom; engasjert, men alltid høflig.

Nå virket han altfor avslappet, selvsikker og likegyldig overfor henne.

Hun strakte seg etter stetoskopet i fotenden av sengen og hengte det rundt halsen. Hun hadde ingen planer om å vise ham hvor perpleks han hadde gjort henne og ville heller ikke irettesette ham foran pasienten.

Men oppgjørets time ville komme, det kunne han være sikker på.

«Hjertemarkørene var negative», sa hun avmålt. «Blodsukkeret, elektrolyttnivået og nyrefunksjonen er også innenfor normalen.»

Hun gjenvant kontrollen over seg selv og følelsene sine og gjorde seg klar til å gå. «Da overlater jeg deg i doktor Wards kyndige hender, Mr. Ellis.» Hun smilte beroligende til mannen som snart skulle under Masons kniv. Hun kunne bare håpe at han var en god kirurg, at han hadde kvittet seg med kompleksene han hadde utviklet som medlem av en beryktet kirurgfamilie. I hennes øyne hadde han definitivt ting han måtte jobbe med hvis han skulle jobbe på dette sykehuset.

Hun trakk forhenget til side, men stanset før hun gikk. Blikket landet på Mason mens hjertet hamret kaninraskt i brystet siden kroppen virket oppsatt på å reagere på det herlige synet, samme hvor hardt hun strittet imot. «Finn meg med en gang du har lagt inn Mr. Ellis. Jeg vil gjerne ønske deg velkommen tilbake til Gulf Harbour og informere deg om retningslinjene og prosedyrene våre her på akuttmottaket.»

Etter å ha avlevert beskjeden på en måte som hun håpet at utstrålte kjølig profesjonalisme, snudde hun på hælen og gikk for å finne neste pasient.

Minnene fra fortiden falmet mer og mer, og stegene hennes ble sikrere desto lenger unna ham hun kom. Dette var hennes domene. Mason Ward og den intense påminnelsen om den felles fortiden deres var irrelevant, til tross for at han – i alle fall fysisk – fortsatt hadde evnen til å distrahere henne fullstendig.

Etter å ha undersøkt Mr. Ellis og godkjent operasjonen hans, overlot en utålmodig Mason innleggelsen til en av de andre legene på teamet før han gikk for å finne Lauren.

Skrittene hans var usikre og nølende. Det var altfor mange følelser som løp løpsk i ham nå som den uunngåelige gjenforeningen hadde skjedd. Han hadde selvsagt forventet at han skulle støte på henne her, men dette ene møtet hadde overrumplet ham og skapt en negativ spiral av frustrasjon, anger og ren fascinasjon. Et imponerende og uventet resultat med tanke på at han hadde vært i følelsesmessig vater helt siden han aksepterte at det var slutt mellom dem og begynte å fokusere på å bygge opp omdømmet sitt som kirurg i stedet.

Men synet av henne hadde gitt systemet hans et mektig sjokk, som om han hadde gått rundt i ørska de siste årene, og hun nettopp hadde ristet liv i ham igjen. Hun var vakker. Lynskarp. En forkjemper for barmhjertighet. Og fortsatt så sexy at den stakkars døgnville kroppen hans plutselig kviknet til. Han stanset inne på avdelingen med besluttsomheten pumpende i årene og saumfarte rommet etter den eneste kvinnen han noensinne hadde sluppet nær. En kvinne som han, til tross for iherdig innsats, aldri hadde klart å glemme.

Deler av henne hadde forandret seg så mye at de var ugjenkjennelige, men andre var akkurat som han husket. Det gjorde henne smertelig velkjent og herlig ny på samme tid, det ene like foruroligende som det andre.

Han hadde ikke oppsøkt informasjon om henne etter bruddet for å verne om sin egen mentale helse, men samme hva sivilstanden hennes var, så måtte denne uventede, gryende interessen kveles i fødselen.

Det hjalp ikke at hun fortsatt var smellvakker, med de samme mørke, uttrykksfulle øynene en mann kunne fortape seg i hvis han ikke passet seg, det samme glansfulle, mørke håret satt opp i hestehale og en kropp som var en anelse mer formfull enn han husket.

Det eneste som manglet, var det strålende smilet. Smilet som han hadde lokket ut av henne en million ganger før. Smilet som hadde fått hjertet hans til å rase, og som hadde lindret det mørkeste tungsinn. Nå virket hun skarpere i kantene, besatt av regler og huskelister.

Han sukket. Han burde ha advart henne om at han hadde kommet tilbake. Alt han kunne gjøre nå, var å legge seg helt flat.

Han lette videre helt til han fant henne ved datamaskinen inne på ett av behandlingsrommene, med ryggen mot døren. Han lot blikket dvele ved halsen hennes, og hvis han valgte å gi etter for minnene, ville han være i stand til å huske den myke, følsomme huden mot leppene og hvordan hun hadde sukket, gispet eller til og med fnist når han kysset henne der. Lukten og smaken av henne unngikk ham derimot, og han kjente frustrasjonen samle seg bak ribbeina siden han ikke burde lengte etter å bringe tilbake de intime detaljene.

«Du bør ikke liste deg inn på folk», sa Lauren uten å snu seg.

«Jeg ventet på at du skulle bli ferdig med å skrive før jeg avbrøt deg», vedgikk han, ute av stand til å holde på smilet. Hun hadde alltid ligget et hestehode foran ham, alltid utfordret synspunktene hans og ledd med ham når han hadde tatt seg selv for høytidelig. Den lekne småkranglingen hadde vært en av de mest stimulerende delene av forholdet deres.

Nostalgien flommet gjennom årene hans, varm og inderlig. Lauren hadde vært det nærmeste han noensinne hadde kommet en seriøs kjæreste. Etter henne hadde han flyttet så mye fra sted til sted at alle forholdene hans hadde vært av det uforpliktende slaget. Han hadde ikke innsett før akkurat nå at han hadde savnet å ha noen som kjente ham så godt i livet sitt.

«Det er godt å se deg, Lauren.» Kjernetemperaturen hans gikk rett til værs da navnet passerte leppene hans, som om det var en intim hemmelighet bare de to delte. De hadde hatt en helt utrolig kjemi da de var sammen, et forhold som hadde vært drevet av fantastisk sex, gjensidig støtte og for mange gode stunder til å kunne telles.

Men den fortroligheten hadde tatt slutt den dagen hun avlyste planene deres om å dra til Europa sammen og erklærte at et rent brudd ville være bedre for dem begge. To ord han hadde lært å hate.

Han kremtet og skjøv fra seg minnene om hvordan han, forvirret og avvist, hadde gjort som moren og rømt til Australias ødemark der han hadde lappet sammen det knuste hjertet sitt mens han gikk i lære hos den kirurgiske versjonen av en krokodillejeger.

«Hvordan har du hatt det?» spurte han. Det var på tide å rense luften, befri seg fra den distraherende tiltrekningen han fortsatt følte, slik at de kunne fungere sammen her på jobb.

Lauren avsluttet skrivingen med en feiende bevegelse, spant rundt i stolen og reiste seg. Uttrykket hennes hadde ikke et snev av varme, og hjertet hans sank i brystet. Han burde fokusere på de mer presserende, arbeidsrelaterte målene sine i stedet for å flørte med henne i et forsøk på å lokke frem det strålende smilet han husket. Men han ville ikke at det skulle bli dårlig stemning hver gang han kom til akuttmottaket, og velkomsten hun så langt hadde gitt ham hadde vært intet mindre enn iskald.

«Jeg har hatt det fint», sa hun og så på opp på ham med øyne som var like lette å lese som alltid, og som tydelig formidlet irritasjonen og forvirringen hun følte. Han hadde høydefordelen, noe som ofte hadde pirret konkurranseinstinktet hennes, og kunne ikke unngå å huske hvor perfekt hodet hennes hadde passet under haken hans når de omfavnet hverandre.

«Men det store spørsmålet er hva gjør du her?» Hun stakk hendene i lommen på legefrakken. «Var ikke du i Algerie?»

«Angola», svarte han mens skuffelsen spredte seg i magen. Han burde ha stjålet seg til et håndtrykk, et legitimt påskudd til å berøre henne og kanskje ta brodden av denne spenningen med en dagligdags, profesjonell gest. I stedet så hun på ham som om han var en uønsket flue i suppen.

Så hun hadde altså sagt farvel, gått videre og glemt både ham og alt de hadde delt. Men hva hadde han forventet? At hun skulle omfavne ham som en gammel venn? De hadde hatt lite til felles, men det hadde alltid vært noe forlokkende ved henne. Det hadde ikke endret seg.

«Så fortell meg», spurte hun kjølig, «hvor lenge vil Gulf Harbour ha gleden av de kirurgiske evnene dine?» Hun rettet på navneskiltet sitt og unngikk blikket hans, som om svaret hans ikke betydde noe, som om hun bare hadde spurt for å være høflig.

Mason bet tennene sammen. Han hadde åpenbart opprørt henne uten å mene det, antageligvis ved å dukke opp uanmeldt. Han hadde ønsket å sette seg ned med henne, kanskje over en drink, og forklare alt på en ordentlig måte. Men hjemkomsten hadde skjedd i all hast, og så hadde han vært opptatt med å planlegge en begravelse som han skulle ønske at han ikke måtte delta i siden.

Tanken på å stå ved siden av farens kiste senere denne uken fikk ham til å grøsse. Han svelget den absurde trangen til å invitere Lauren i begravelsen, som om nærværet hennes på ett eller annet vis ville gjøre situasjonen lettere.

«Jeg vet ikke helt», svarte han, forbløffet over hvor lite han visste om denne modne versjonen av Lauren.

Før han kunne forklare hvilke planer han hadde videre, mumlet hun: «Selvsagt vet du ikke det.» Et såret uttrykk for over ansiktet hennes.

Han hadde ikke kommet tilbake til Gulf Harbour for å blåse nytt liv i forholdet deres, men han hadde i det minste håpet at de kunne være høflige og legge denne misforståelsen bak seg.

På den samme kliniske måten som hun hadde erklært at forholdet deres var over, sa hun: «Vel, kanskje vi kan ta en prat nå som du er her.»

Mason sukket. Det var ikke ment som et spørsmål, noe som ble tydelig da Lauren marsjerte vekk fra fellesområdet uten å vente på svar.

Han rynket pannen da han fulgte etter henne, stadig mer irritert. Det var hun som hadde slått opp med ham. Hvorfor oppførte hun seg som om han hadde knust hjertet hennes? Det var hans hjerte som hadde fått seg en smell, som hadde vansmektet i over et år mens hun hadde gått videre.

Lauren ledet ham inn på et lite kontor med et skilt der det sto Doktor Susan Wallace, avdelingsoverlege. Hun så nysgjerrigheten hans og forklarte: «Doktor Wallace er i fødselspermisjon. Jeg er vikarierende avdelingsoverlege i mellomtiden.»

«Gratulerer.» Oppriktig varme ga gjenklang i stemmen hans.

Ambisjonene og intelligensen hennes var noe av det han hadde likt best med henne da de først møttes som studenter. Mason hadde umiddelbart blitt interessert i den smarte, seriøse jenta, og det var ikke lenge før han lærte å sette pris på den tørre humoren hennes og iveren etter å bevise at hun alltid hadde rett og alltid var klar for å ta enhver utfordring han ga henne. Og ingen hadde jobbet hardere enn Lauren på studiet, en imponerende bragd med tanke på at moren hennes nettopp hadde dødd da de møttes.

Mason hadde til sammenligning alltid følt at han ikke kunne briljere for mye på medisinstudiet. Han var en del av Ward-familien, kirurgisk adel på Gulf Harbour. Hvis han strakte seg for høyt, begynte det å gå rykter om nepotisme, og hvis karakterene hans var for lave, så lærerne ned på ham og sammenlignet ham med bestefaren, den velansette, pensjonerte professoren i kirurgi, eller faren, den dynamiske avdelingsoverlegen.

Det hadde vært umulig for ham å komme seirende ut. Men Lauren hadde vært annerledes. Hun hadde ikke brydd seg. Den første gangen han hadde snakket om farene ved å følge i noen temmelig store fotspor, hadde hun bare ledd av ham, bedt ham om å passe sine egne saker og gitt ham en lærebok i mikrobiologi. Samme hvor kaotisk resten av livet hans hadde vært, så hadde han alltid blitt i bedre humør av å være sammen med Lauren. Han hadde følt seg som seg selv, fri fra forventningene som hadde formørket resten av livet hans.

«Vær så god, sett deg», sa hun idet hun satte seg bak skrivebordet sitt.

Han overhørte tilbudet og gikk rett på sak. «Jeg håpet faktisk at jeg kunne spandere en kaffe på deg.» Han smilte og hevet brynene spørrende. Hun hadde praktisk talt levd på kaffe som student. Han hadde aldri besøkt henne uten å ta med seg en kopp fra nærmeste kaffesjappe. «Så kan vi oppdatere hverandre om alt som har skjedd siden sist.»

Han kunne forklare hvorfor han plutselig hadde kommet tilbake, hvorfor han ikke hadde hatt tid til å advare henne om at han var her. Hvorfor han håpet at de kunne redusere denne avstanden og bli  … venner. Hvis han bare kunne overtale driftene sine til å roe seg og bare se på henne som en kollega.

En overordnet kollega.

«Det er dessverre ikke mulig», sa hun kjølig

Mason ble usikker. Hun kunne være gift og ha barn, for alt han visste. Han måtte spørre Grady senere.

Med mindre hun og Grady hadde tatt det lange vennskapet til et nytt nivå mens Mason var bortreist …? Misunnelsen la seg som en klump i magen hans.

«Jeg er opptatt», fortsatte hun. «Og du skal snart operere mr. Ellis, hvis jeg ikke tar helt feil. Dette møtet er uansett ikke av det selskapelige slaget. Den muligheten mistet du da du tok en jobb på sykehuset mitt uten å sende meg en kjapp e-post for å fortelle meg at du hadde kommet tilbake til New Zealand først.»

Hun foldet hendene under haken med albuene på skrivebordet.

«Jeg skjønner», sa han. Håpet om en velvillig gjenforening gikk opp i røyk, og det begynte å verke hult i brystet hans. Hun følte seg utsatt for et bakholdsangrep, og det var hans skyld.

«Jeg har opprørt deg», erklærte han, selv om hun kanskje ville ha tilgitt forglemmelsen hvis det ikke hadde vært for den romantiske fortiden deres. Han hadde ikke lyst til å diskutere faren, noe han unngikk hvis han kunne – spesielt ikke her på Gulf Harbour hvor glansen hadde gått av Murray Wards en gang så prestisjefulle navn etter at han hadde ligget med en pasient. En pasient på samme alder som sønnen som var legestudent da.

«Jeg er faktisk mer overrasket … og skuffet.» Hun klarte å se misbilligende ned på ham selv fra bak skrivebordet.

«Å, nei, det er enda verre.» Han forsøkte seg på et unnskyldende glis for å gjøre henne mildere stemt. «Ikke en god start på forholdet vårt.»

«Vi har ikke noe forhold.» Lauren rødmet som om hun husket nøyaktig hvor lidenskapelig og lettantennelig relasjonen deres hadde vært.

Interessant  …

«Jeg mente profesjonelt sett», sa han med pokerfjes og skjulte smilet. «Kom igjen, Laurie», sa han i håp om å gjenopplive den godmodige småkranglingen som hadde vært den nest mest brukte formen for kommunikasjon dem imellom etter sex. «Jeg er lei for at jeg tok deg på sengen i dag tidlig, men jeg har en god unnskyldning. Jeg lover. Det er nå du tilgir meg for å ha rotet det til», fortsatte han for å lokke frem latteren hennes og se den lyse opp de vakre øynene, «før vi skværer opp.» Det var i alle fall det mønsteret de fleste av kranglene deres hadde fulgt.

Hun så smalt på ham. «Det er ikke noe vanlig ved at du dukker opp, solbrun og glisende, helt ut av det blå. Og ikke kall meg det, er du snill.»

Mason krympet seg. Han hadde visst bare gjort ting bare verre. «Beklager, doktor Harvey.»

Han skyldte henne selvsagt den samme profesjonelle høfligheten som han viste andre overordnede. Han hadde hatt enorm respekt for denne kvinnen en gang i tiden. Han hadde det fortsatt, til tross for hvor stygt han hadde rotet til denne gjenforeningen, men han kunne ikke nekte for at han ville rive ned barrierene hun virket så oppsatt på å reise mellom dem.

«Det stemmer.» Hun løftet haken og møtte blikket hans. «I tilfelle du ikke fikk det med deg mens du bodde i en jungel et eller annet sted uten kontakt med omverdenen, så er jeg overlege nå. Jeg har ansvaret for denne avdelingen, og jeg forventer at alle ansatte, ekskjærester eller ei», presiserte hun, hard i blikket, «skal innfinne seg så raskt som mulig når de blir tilkalt. At de skal være høflige og ikke forlange å få vite prøveresultater som de er fullt i stand til å finne på egen hånd.»

Han nikket angrende, selv om han visste godt at dette ikke handlet om blodprøvene. «Jeg beklager. Jeg er bare så vant til å ta ansvaret i slike situasjoner. Det er ikke rom for streng etikette i et telt i ørkenen eller i en sykehuskjeller under et bomberaid. Men jeg kom så fort jeg kunne», sa han og møtte de fornærmede øynene hennes. «Neste gang du tilkaller meg, skal jeg løpe.»

Hun så en anelse mildere stemt ut, så Mason presset på: «Selv om jeg visste at jeg ville støte på deg før eller senere, ble jeg litt vippet av pinnen da det faktisk skjedde.»

Lauren rødmet og kremtet. Ærligheten hans hadde visst satt henne litt ut. «Vel … eh … takk for unnskyldningen.»

Nå som irettesettelsen var over, reiste hun seg og gikk mot døren som om hun ville følge ham ut. «Mens vi er inne på temaet, vil jeg også minne deg på at leger i spesialisering ikke inviterer overleger ut på kaffe. Det er ikke slik vi gjør ting her.»

Masons føtter stanset brått mens indignasjonen snek seg under huden på ham. Å, nei. Nei, nei, nei. Hun hadde avfeid ham på den måten en gang før, kjølig og klinisk. Vel, han var ikke ung og besatt av henne lenger.

«Jeg beklager at jeg glemte meg. Jeg skal sørge for å moderere meg i fremtiden. Du er åpenbart fortsatt en regelrytter.»

«Og du tøyer fortsatt grensene.» Pupillene utvidet seg da hun skulte på ham.

Mason trakk på skuldrene. Han ville heller trykke på knappene hennes nå for tiden. Og hvis hun ikke likte å bli invitert ut på en harmløs kopp kaffe, så ville hun definitivt ikke like det hete innholdet i minnene hans. Synd for henne, men hun kunne ikke forby hvor tiltrekkende han fortsatt syntes at hun var.

Hun kunne kaste ham ut av kontoret sitt – hun var tross alt en overordnet – men ikke før han hadde formidlet noen sannhetsord.

Siden han var ferdig med å unnskylde seg, og siden hun stadig lot blikket gli beundrende over brystkassen hans og nedover, tok han et steg inn i intimsonen hennes. «Jeg kan ikke fatte hvor mye du har forandret deg.» Luften på det lille kontoret var tykkere enn en ørkenstorm, full av seksuelle understrømmer.

Lauren var ikke typen til å la noen andre få det siste ordet, så hun lente seg frem og sa spydig: «Og jeg kan ikke tro hvor lite du har forandret deg.»

Hun senket det brennende blikket mot munnen hans og et lite sukk unnslapp leppene hennes, som om hun ikke klarte å holde det tilbake. Det fikk ham til å glemme all angeren han følte, respekten hun fortjente, alle forklaringene sine. Det fikk ham til å huske tusenvis av kyss. Endeløse kjærtegn. Den intense forbindelsen han aldri hadde oppnådd med noen andre enn henne.

Før hun hadde tatt et valg – som ikke hadde vært ham.

«Å, jeg har forandret meg.» Stemmen hans ble hes nå som de var nærmere hverandre enn de hadde vært siden før det skjebnesvangre bruddet på det som hadde vært stranden deres. «Den gamle versjonen ville sannsynligvis ha ventet på at du skulle invitere meg på en kaffe, men jeg er ærligere nå til dags. Jeg kaller en spade for en spade.»

En opphisset rødme farget huden hennes, og halspulsåren hennes gjorde et hopp. «Hva skal det bety?»

«Du og jeg har en fortid sammen.» Irritasjonen sydet i blodet hans. «Jeg tenkte at vi kunne droppe formalitetene.»

Han hadde ikke ment noe mer med invitasjonen sin. Han var ikke her for å gjenoppta kontakten med en gammel flamme. Han hadde en begravelse han måtte komme seg gjennom, en forfremmelse å jobbe mot og et omdømme å etablere her i Auckland. Men denne eldre Lauren var fortsatt så interessant, så stimulerende og uventet at alle de gode intensjonene hadde gått i glemmeboken.

Blikket hennes flakket. Søkende. Vurderende. Hun var åpenbart ikke immun mot ham, samme hvor profesjonell og avmålt hun ville fremstå som. Men så ble blikket hennes trossig igjen. «Jeg er redd for at jeg må insistere på å opprettholde dem, doktor Ward.»

«Det er greit for meg, doktor Harvey. Invitasjonen min var ment som en rent profesjonell gest.»

Løgnhals.

«Og det samme er avslaget mitt.» Hun ble stående ved skrivebordet med armene krysset defensivt over brystet.

«Ja vel.» Mason løftet hendene som for å overgi seg. «Jeg skjønner. Jeg visste ikke at du fortsatt hadde uforløste følelser for meg.»

Rasende øyne møtte hans. «Uforløste følelser? Ikke vær dum. Jeg har knapt viet deg en tanke siden du dro.»

Å, det ville ha svidd hvis hun ikke hadde protestert så heftig. Hvis hun ikke hadde sett på ham som om hun ville vite mer enn hvor han hadde vært og hvorfor han hadde kommet tilbake. Han husket det uttrykket i øynene hennes: begjær.

Han nikket. «Hvorfor skulle du ellers være så … anspent og fiendtlig innstilt overfor meg?»

Mason hadde begynt å more seg selv om dette var utrolig upassende, og det samme gjorde Lauren. Døren var fortsatt lukket, og øynene hennes strålte av utfordring.

«Anspent?» Hun fikk hakeslipp.

Han nikket hardnakket. «Ikke glem at det var du som dumpet meg, Laurie.»

Hun snøftet vantro. «Og du stakk utenlands så raskt du kunne, hvis jeg husker riktig, Og du kom ikke tilbake.» Hun rettet seg opp i ryggen i et forsøk på å virke fattet selv om pupillene var svarte av opphisselse, og pusten gikk i kast over de halvåpne leppene.

«Utover å forsikre meg om at akuttmottaket mitt blir drevet på best mulig måte», la hun til, «er jeg ikke mer interessert i deg enn jeg er i de andre legene her.»

Han la hånden over hjertet og snublet litt bakover, som om den skarpe kommentaren hadde gitt ham et banesår. Så rettet han seg opp og boret øynene i hennes. «Det er veldig synd, for til tross for at du forpurret planene våre og praktisk talt dyttet meg på det flyet med et nonchalant ha et fint liv, så har jeg tenkt på deg. Mye.»

Hun stirret på ham med åpen munn i noen sekunder, men han kunne se et glimt av den lidenskapelige kvinnen som en gang i tiden hadde higet like mye etter ham som han hadde higet etter henne.

«Hvis du tror at vi kan fortsette der vi slapp nå som du er tilbake bare fordi vi hadde en god dynamikk rent seksuelt», protesterte hun, «så tar du feil. Jeg har andre ting på agendaen nå.»

Han løftet hendene avvæpnende. «Hei, hvem sa noe om å hoppe til køys med hverandre igjen? Vent, mener du at du er for travel til å ha sex nå til dags?» Han smekket med tungen. Han burde ikke nyte den skarpe ordutvekslingen, men han kunne ikke noe for det. Det minnet ham om de endeløse debattene de hadde hatt om alt fra global oppvarming til om øl var bedre enn vin.

«Du er på villspor.» Hun overså ham og åpnet døren. En klar beskjed.

Det var på tide å gå. Han hadde kommet under huden på henne akkurat som hun hadde sneket seg under hans, og det minnet ham på hvorfor de alltid hadde fungert så godt sammen som et par. Hvorfor de fortsatt ville gjøre det. Men det var tydelig at fraværet hans bare hadde gjort avstanden mellom hjertene deres større, noe som passet ham godt. Fordi han, i motsetning til den yngre versjonen av mannen hun hadde dumpet, ikke lenger lengtet etter anerkjennelse fra andre.

Han gikk mot døren, snudde seg mot henne og stirret.

«Farvel, doktor Ward.» Hun hadde åpenbart til hensikt å høres overlegen og avvisende ut, men Mason kunne ikke motstå sjansen til å komme med en siste provokasjon.

Han smilte bredt. «Jeg har savnet denne småkranglingen. Savnet hvordan en time i ditt selskap kunne stenge støyen fra omverdenen ute. Vi hadde så mange gode stunder sammen.»

Til hans store fryd mistet Lauren kontrollen i et øyeblikk og trakk på smilebåndet før hun himlet med øynene i påtatt avsky. «På en måte som bare et ungt par i tjueårsalderen kan.» Hun tok seg sammen og ble alvorlig igjen. «Men vi har blitt voksne. Jeg konsentrerer meg om å bygge karrieren min nå.»

«Det samme gjør jeg. Jeg har faktisk søkt på stillingen som overlege på kirurgisk avdeling her på Gulf Harbour. Hvis jeg får den, kommer vi til å sees riktig ofte. Som jevnbyrdige.»

Erklæringen gjorde henne målløs. Et sjeldent fenomen.

«Innrøm det, Lauren», sa han lavt. «Du har savnet meg.»

Han sendte henne et siste smil og et nesevist blunk, og gikk mens det forbløffede blikket hennes brant i ryggen.

